17.12.2004	SM-2004-2952/Va-43

Oikeusministeriö

OM:n lausuntopyyntö OM 31/41/2003, OM028:00/2003/15.10.2004

LAUSUNTO HOLHOUSLAINSÄÄDÄNNÖN TARKISTAMISTYÖRYHMÄN MIETINNÖSTÄ

Pyydettynä lausuntona sisäasiainministeriö esittää seuraavaa:

Edunvalvontavaltuutus

Holhoustoimen lainsäädännön voimassaoloaikana 1.12.1999 lukien ovat edunvalvonnassa olevien määrät kasvaneet vuosittain ja yleisessä edunvalvonnassa olevien päämiesten määrän kasvu on ollut noin 20 %. Huomioon ottaen väestön ikärakenteen kehitys lähivuosina, on odotettavissa, että päämiesten määrät kasvavat.

Sisäasiainministeriön ja oikeusministeriön vuosien 2005 – 2008  strategisiksi painopisteiksi maistraateille on asetettu edunvalvonnan oikea kohdentuminen.   Tavoitteena on, että edunvalvontaan ei tule sellaisia henkilöitä, joiden etu voidaan turvata muiden palvelujen avulla ja päämiesten määrän kasvu hidastuu.

Holhoustoimen tarkistamistyöryhmä on mietinnössään OM2004:13/15.10.2004 ehdottanut säädettäväksi lain edunvalvontavaltuutuksesta. Edunvalvontavaltuutus olisi uusi oikeudellinen instituutio, jonka avulla henkilö voisi järjestää asioidensa hoidon sen varalta, että hän myöhemmin tulee sairauden, henkisen toiminnan häiriintymisen tai muun vastaavan syyn vuoksi kykenemättömäksi huolehtimaan asioistaan.

Ehdotettu edunvalvontavaltuutus olisi yksi keino vähentää edunvalvontaan tulevien määrää.

Ehdotettu laki edunvalvontavaltuutuksesta merkitsisi sitä, että maistraattien käsiteltäväksi tulisi kokonaan uusi asiaryhmä.  Holhousviranomaisten toimenpiteitä myös edunvalvontavaltuutusmenettelyä käytettäessä tarvitaan, kun on kyse mm. edunvalvontavaltuutuksen vahvistamisesta, mahdollisesta kuulemisesta ja asian selvittämisestä, edunvalvontavaltuutuksen rekisteröinnistä, edunvalvontavaltuutuksen lakkaamisesta ja valtuutetun toiminnan valvonnasta. Mietinnön mukaan edunvalvontavaltuutusta käyttäen osa toimintakykynsä menettävistä henkilöistä jäisi kuitenkin tulematta holhoustoimesta annetun lain piiriin eikä maistraatin käsiteltäväksi oletettavasti tule asioita ainakaan samassa määrin kuin siinä tapauksessa, että vaihtoehtoista  menettelyä ei olisi käytössä.  

Edunvalvonnalle on välttämätöntä kehittää nykyistä kevyempiä vaihtoehtoja huomioonottaen väestön vanheneminen ja mahdollisuus sitoa yhteiskunnan voimavaroja yleiseen edunvalvontaan. Siinä suhteessa ehdotettu edunvalvontavaltuutus on tarpeellinen.

Kansalaisten koulutustaso on jatkuvasti noussut ja voidaan lähteä siitä, että kansalaisilla on entistä paremmat mahdollisuudet huolehtia omista asioistaan. Tämän vuoksi viranomaisten tulee tehokkaasti markkinoida edunvalvontavaltuutuksen käyttämistä ja selostaa niitä etuja, joita sen käyttämisellä on tavalliseen edunvalvontaan verrattuna. Tätä kautta edunvalvontavaltuutuksen käytöllä voisi jo lähitulevaisuudessa olla vaikutusta edunvalvontaan tulevien määrään.

Holhoustoimesta annetun lain uudistaminen

Ehdotukseen on sisällytetty ne muutostarpeet, jotka ovat tulleet esiin holhoustoimesta annetun lain voimassa ollessa.  Sisäasiainministeriö puoltaa ehdotuksia.

Sisäasiainministeriössä on toiminut työryhmä, jonka tehtävänä on  31.1.2005 mennessä selvittää maistraattien erikoistumista ja tehtävien tasaamista pääkaupunkiseudun maistraattien ja muiden maistraattien välillä. Holhoustoimessa on erityisesti tarve tasata tehtävien määrää ja käytettävissä olevia resursseja. Työryhmä tulee ehdottamaan, että aluksi kokeiluna voitaisiin  siirtää pääkaupunkiseudun maistraateista holhoustoimen tehtäviä maistraattien kanssa tehtävin tulossopimuksin ja mahdollisesti saatavien kokemusten perusteella jatkossa voitaisiin toteuttaa tehtävien tasaamista laajemmin. Erikoistumisen  ja työn tasaamisen käyttäminen tulee jatkossa edellyttämään myös muutoksia holhoustoimesta annettuun lakiin. 

Hallitusneuvos	Tarja Hyvönen

Hallitusneuvos	Leena Lehtonen

TIEDOKSI	Ylijohtaja Pekka Kilpi
Itä-Suomen lääninhallitus/Tuija Kanerva-Niemi